У такіх умовах натуральным працягам супольнай працы грамадзянаў дзеля захавання і ўшанавання Курапатаў, адраджэння гістарычнай памяці беларусаў будзе ініцыяванне новага творчага конкурсу. У задачы яго павінна ўваходзіць не толькі распрацоўка праектаў пабудовы мемарыяльных аб'ектаў на тэрыторыі помніка. Сёння беларускае грамадства ня мае магчымасцяў узяць на сябе такое будаўніцтва, а разлічваць на існую ўладу немагчыма. Акрамя таго, з увагі на характар мясціны, а таксама на тое, што стварэнне Народнага мемарыялу ўжо фактычна адбываецца, не могуць разглядацца праекты мемарыялізацыі ў выглядзе маштабных канструкцыяў. Больш мэтазгодна правесці конкурс творчых ідэяў і працаў, якія ўвасобілі б тэмы Курапатаў, памяці пра ахвяры, непрыняцця тэрору і бальшавізму, пакаяння за ўдзел людзей у злачынствах таталітарнага рэжыму. Архітэктурныя, скульптурныя, жывапісныя і графічныя формы ўвасаблення тэмы павінны быць у гармоніі з ужо наяўнымі элементамі Народнага мемарыялу.